**НАРЕДБА № XXX от XX.XX.XXг. за съдържанието, условията и реда за създаване и поддържане на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи**

**Глава първа**

**Общи положения**

**Чл. 1.**  С наредбата се определят съдържанието, условията и редът за създаването, поддържането и съхранението на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи, разположени в тяхната лицензионна територия.

**Чл. 2. (1)** Операторите на електропреносната и на електоразпределителните мрежи, в съответствие със Закона за кадастъра и имотния регистър (ЗКИР), създават и поддържат специализирани карти и регистри за енергийните обекти и съоръжения, които са тяхна собственост, разположени в тяхната лицензионна територия.

**(2)** Операторите на електропреносната и на електроразпределителните мрежи може да възлагат набирането и поддържането в актуално състояние на специализирани данни за енергийните обекти и съоръженията по ал. 1 на правоспособно лице по чл. 16 от ЗКИР. Посочването и определянето на вида на обектите и съоръженията се извършва от представител на оператора на електропреносната мрежа, съответно от представител на операторите на електроразпределителните мрежи.

**Чл. 3. (1)** Специализираните карти и регистри се изработват с цел документиране на пространственото положение и основните технически характеристики на изградените енергийни обекти и съоръжения, собственост на операторите на електропреносната и на електроразпределителните мрежи, разположени в тяхната лицензионна територия.

**(2)** Специализираните карти и регистри осигуряват информация необходима за:

1. експлоатация и поддържане на електрически подстанции, възлови станции, трансформаторни постове и електропроводи високо, средно и ниско напрежение;

2. проучване и проектиране за изграждане на нови и реконструкция на съществуващи електрически подстанции, възлови станции, трансформаторни постове и електропроводи високо, средно и ниско напрежение и други енергийни обекти и съоръжения;

3. изработване на устройствени схеми и общи и подробни устройствени планове;

4. предварителни проучвания и изработване на инвестиционни проекти;

5. създаване на информационна система от оператора на съответната мрежа за изградените обекти и съоръжения в съответната лицензионна територия.

**Чл. 4. (1)** За изработване и поддържане в актуално състояние на специализираните карти и регистри се ползват безвъзмездно данни по § 22 от ЗИД на ЗКИР (обн. ДВ, бр. 41 от 2019 г.).

**(2)** Специализирани карти и регистри се изготвят въз основа на:

1. основни кадастрални данни и данни за вид собственост – от Агенцията по геодезия, картография и кадастър (АГКК);

2. специализирани данни - от енергийно предприятие или от АГКК, ако такива са ѝ предоставени;

3. копия от кадастрални и/или регулационни планове от общинската администрация и/или от ведомства и юридически лица, които съхраняват такива;

4. копия от одобрените инвестиционни проекти и екзекутивни документации за изградените обекти на енергийната мрежа в лицензионна територия – от техническия архив на съответната община;

5. данни от картата на възстановената собственост (КВС) - от общинските служби по земеделие.

**(3)** Данните и документите по ал. 2 се предоставят на експлоатационните дружества в срок до 30 календарни дни от поискването им.

**(4)** Данните по ал. 2, т. 1 се предоставят чрез информационната система на АГКК.

**Чл. 5.**  Специализираните карти и регистри се създават, съхраняват и поддържат в цифров вид във формат, съгласно изискванията на чл. 12, т. 5 от ЗКИР или във формат, поддържан от Единната информационна точка.

**Чл. 6. (1)** Специализирани карти и регистри обхващат лицензионната територия на операторите на електропреносната и на електроразпределителните мрежи.

**(2)** Координатната система, мащабите, разграфката и номенклатурата на специализираните карти съвпадат с тези на кадастралната карта, определена с наредбата по чл. 31 от ЗКИР. С техническо задание може да бъде определен и друг мащаб на специализираната карта, различен от този на кадастралната карта.

**(3)** Точността на специализираните карти съответства на изискванията, посочени в наредбата по чл. 31 от ЗКИР.

**Глава втора**

**Съдържание на специализираните карти и регистри**

**Раздел I**

**Съдържание на специализираните карти**

**Чл. 7. (1)** Специализираните карти съдържат основни кадастрални данни – обект на кадастъра и специализирани данни.

**(2)** Специализираните карти се изготвят в следните тематични слоеве:

1. Слой - данни от кадастралната карта:

а) граници и номера на поземлените имоти и сградите;

б) граници или очертания на самостоятелни обекти в сграда или в съоръжение на техническата инфраструктура;

в) държавните граници, границите на административно-териториалните единици, землищните граници и границите на територии с еднакво трайно предназначение.

2. Слой - специализирани данни за линейни енергийни обекти за високо, средно и ниско напрежение, в лицензионна територия:

а) осите на въздушните и/или подземни електропроводи (включително колектори и кабелни канални системи);

б) центъра на стъпките за стълбовете на въздушните електропроводни линии, номерата на стълбовете;

в) ниво на напрежение на въздушните и/или подземни електропроводи;

г) диспечерски наименования на въздушните и/или подземни електропроводи за високо напрежение;

д) начин на полагане на кабелни линии (в изкоп, в тръбно-канална мрежа (ТКМ), в колектор);

е) местоположение на кабелни шахти;

ж) електромерни табла;

з) кабелни разпределителни шкафове;

и) разпределителни кутии.

3. Слой - специализирани данни за площадкови енергийни обекти, част от енергийната мрежа в лицензионна територия:

а) местоположение и ограда на подстанцията;

б) име на подстанцията/възловата станция/трафопостове СрН/НН, с посочени нива на напрежения;

**(3)** За въздушни и подземни електропроводи високо, средно и ниско напрежение, изградени преди влизане в сила на отменения Закон за енергетиката и енергийната ефективност (обн. ДВ, бр. 64 от 1999 г.) в специализираните карти се отразяват сервитутните зони, съгласно изискванията на Приложение № 5 от Наредба № 16/09.06.2004 г. за сервитутите на енергийните обекти.

**(4)** В специализираните карти и регистри се отразяват зони на ограничения върху поземлени имоти, които произтичат от сервитут или ограничение, възникнало въз основа на нормативен акт, административен акт или договор. Данните за зоните на ограничения се съхраняват в цифров вид във формата по чл. 12, т. 5 от ЗКИР, като достъпът до тях се осъществява по електронен път чрез информационния портал на Единната информационна точка.

**Чл. 8.** За изобразяване на енергийните обекти и съоръжения, собственост на операторите на електропреносната и на електроразпределителните мрежи се използват символни означения (условни знаци), съгласно приложение № 1.

**Раздел II**

**Съдържание на специализираните регистри**

**Чл. 9. (1)** **)** Специализираните регистри съдържат:

1. данни за поземлените имоти, сградите и самостоятелните обекти в сграда или в съоръжение на техническата инфраструктура, и вида на собствеността им, извлечени от кадастралния регистър на недвижимите имоти;

2. специализирани данни по ал. 2 и 3.

**(2)** Специализираните регистри на въздушните и/или подземни електропроводи, обект на енергийната мрежа съдържат следните специализирани данни:

1. единен кодов номер;

2. данни за документ, удостоверяващ собствеността върху електропровода;

3. вид на електропровода - въздушен или кабелен;

4. номинална стойност на напрежението в kV;

5. диспечерско наименование на въздушния и/или подземен електропровод;

6. начало и край на електропровода за високо напрежение;

7. начало и край на отклонения на въздушните електропроводи за високо напрежение;

8. данни за извеждане от експлоатация на обекта;

9. основание за създаване на зоната;

10. вид на ограничението;

11. име/наименование на лицето, в чиято полза е ограничението;

12. срок на действие на ограничението.

**3)** Специализираните регистри на електрически подстанции, възлови станции, трансформаторни постове и прилежащите им сгради и съоръжения, съдържат следните специализирани данни:

1. единен кодов номер;

2. акт, удостоверяващ правата върху електрическите уредби и прилежащите им сгради и съоръжения;

2. идентификатор на имота;

3. вид на обекта;

4. диспечерско наименование;

5. ниво на напрежението в kV;

6. данни за извеждане от експлоатация на обекта;

7. основание за създаване на зоната;

8. вид на ограничението;

9. име/наименование на лицето, в чиято полза е ограничението;

10. срок на действие на ограничението.

 **Глава трета**

**Създаване и приемане на специализирани карти и регистри на енергийните обекти и съоръжения, собственост на операторите на електропреносната и на електроразпределителните мрежи.**

**Раздел I**

**Създаване на специализирани карти и регистри**

**Чл. 10. (1)**. Обектите на специализираната карта се заснемат чрез геодезически методи, в съответствие с изискванията на наредбата по чл. 31 от ЗКИР.

**(2)** При изработване на специализираните карти се използва геодезическата основа на кадастралната карта.

**(3)** За територии, за които няма създадена кадастрална карта, се създава нова работна геодезическа основа, съгласно изискванията на наредбата по чл. 31 от ЗКИР.

**Чл. 11. (1)** Подробните точки от геодезическите измервания се определят в съответствие с изискванията на наредбата по чл. 31 от ЗКИР.

**(2)** Височинното определяне на точките се извършва чрез геометрична или тригонометрична нивелация. Допуска се определянето на нормални височини от геодезически височини, определени с глобални навигационни спътникови системи (ГНСС), които се трансформират със софтуер, приет от АГКК.

**Чл. 12. (1)** Подземните електропроводи се заснемат по оста на кабелната линия. Където трасето завива с дъга се заснемат достатъчен брой точки за изобразяване на трасето, като най-малкия брой е три точки – начало на кривата, среда на кривата и край на кривата.

**(2)** Височинното положение на подземните електропроводи и съответната физическа инфраструктура, при която са изградени шахти, се определят чрез нивелация или ГНСС измервания на капаците на шахтите и по измерените в тях дълбочини.

**(3)** Височинното положение на подземните електропроводи които са положени свободно в изкоп, се определят преди засипването им или чрез кабелотърсач.

**Чл. 13.** Оста на въздушните електропроводни линии се определя от линията, свързваща центровете на стъпките на стълбовете при стоманорешетъчни стълбове или центъра на стоманобетонни стълбове.

**Чл. 14.** **(1)** Новоразположените подземни електропроводи и съответната физическа инфраструктура се заснемат при спазване на следните изисквания:

1. заснемането се извършва преди засипването;

2. при пакет от кабели в общ изкоп се заснемат двата крайни кабела по положение и ниво, като се записват необходимите данни за всички кабели;

3. кабели с различно напрежение, поставени в общ изкоп, се заснемат поотделно;

4. заснемат се видимите надземни части на инсталационните колектори, а отвътре - размерите им.

**(2)** За вида на кабелите, в т.ч. кабели, положени в канална мрежа, в бетонни блокове или в пакет тръби, се събират данни, които се отразяват в специализираните карти.

**Раздел II**

**Приемане на специализираните карти и регистри**

**Чл. 15. (1)** Специализираните карти и регистри по чл. 1, ал. 1 се приемат от комисията по чл. 32, ал. 4 от ЗКИР.

**(2)** Комисията по ал. 1, в 30-дневен срок от назначаването ѝ, проверява съдържанието и точността на специализираните карти и регистри и взема решение за приемането или неприемането им. За направените констатации и взетото решение се съставя протокол.

**(3)** В случаите, когато комисията не приеме специализираните карти и регистри определя срок за отстраняване на допуснатите несъответствия.

**(4)** В случай, че несъответствията не бъдат отстранени в определения срок по ал. 3 специализираните карти и регистри не се разглеждат от комисията.

**(5)** След отстраняване на несъответствията специализираните карти и регистри се разглеждат в 30-дневен срок от комисията по ал. 1.

**(6)** Копие от приетите специализирани карти и регистри се предават безвъзмездно на Агенцията по геодезия, картография и кадастър и на общинската администрация в цифров вид във формата съгласно чл. 12, т. 5 от ЗКИР.

**Глава четвърта**

**Поддържане и съхранение на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи**

**Чл. 16.** **(1)** Поддържането на специализираните карти и регистри се състои в отразяване на настъпили промени в резултат на изграждането, експлоатацията, модернизацията, реконструкцията, извеждането от експлоатация и отстраняването на непълноти на данните, както и при промяна на собствеността на енергийните обекти и съоръжения, собственост на операторите на електропреносната и на електроразпределителните мрежи, разположени в тяхната лицензионна територия.

**(2)** Обектите, подлежащи на въвеждане в експлоатация по реда на Закона за устройство на територията, се нанасят в специализираните карти и регистри преди въвеждането им в експлоатация и издаване на разрешение за ползване.

**(3)** За обектите извън случаите по ал. 2, специализираните карти и регистри се поддържат в актуално състояние, като операторите на електропреносната и на електразпределителните мрежи извършват геодезическо заснемане на съоръженията, при спазване изискванията на наредбата по чл. 31 от ЗКИР.

**(4)** Специализираните карти и регистри се поддържат и съхраняват от операторите на електропреносната и на електроразпределителните мрежи, в чиято лицензионна територия попада съответният енергиен обект и съоръжение, както и от съответната общинска администрация.

**(5)** Преди въвеждане на данни в специализираната карта, с цел актуализацията й, представител на оператора на електропреносната мрежа, съответно представител на операторите на електразпределителните мрежи извършва проверка на предоставената информация от правоспособното лице. Проверката се извършва и преди предоставяне на данните на други заинтересовани лица.

**Чл. 17.**  Операторите на електропреносната и на електразпределителните мрежи са длъжни да предоставят публичен достъп до специализираните карти, регистри и информационни системи за извършване на справки и проверки, както и за получаване на специализирани данни, които набират и поддържат в актуално състояние, съобразно характера на своите функции. Достъпът до тези данни се осъществява по електронен път чрез информационния портал на Единната информационна точка.

**Глава пета**

**Информационни системи**

**Чл. 18.** Операторите на електропреносната и на електроразпределителните мрежи поддържат в информационната си системи единни кодови номера на енергийните обекти.

**Чл. 19.** Централните и териториалните администрации ползват данни за електропреносната и електроразпределителните мрежи от информационната система на Единна информационна точка или създадената информационна система на енергийното предприятие.

**Чл. 20.** Специализираните карти и регистри се предават в Единна информационна точка във формати SHP, KMZ/KML, XLS и CSV, съгласно изискванията на Наредба за форматите на данните и за условията и реда за предоставяне на достъп до информацията в Единната информационна точка.

**Допълнителни разпоредби**

 **§ 1.**  По смисъла на тази наредба:

 1. „Специализирани карти и регистри“ са специализираните карти и регистри по смисъла на чл. 32, ал. 1, т. 2 от Закона за кадастъра и имотния регистър.

2. „Единен кодов номер“ е уникален номер, чрез който енергийните обекти се посочват еднозначно в границите на лицензионната територия.

**Преходни и заключителни разпоредби**

**§ 2.** До одобряване на кадастрална карта и кадастрални регистри за дадена територия, за създаване на специализирани карти се ползват плановете и картите, създадени по реда на отменения Закон за единния кадастър на Народна република България (обн., ДВ, бр. 35 от 1979 г., отм. обн. ДВ, бр. 34 от 2000 г.), Закона за устройство на територията (в сила от 31.03.2001 г., посл. изм. и доп. ДВ. бр. 6 от 20 Януари 2023 г.), Закона за собствеността и ползването на земеделските земи (посл. изм. и доп. ДВ. бр. 102 от 23 Декември 2022 г.), Закона за възстановяване на собствеността върху горите и земите от горски фонд (посл. изм. ДВ. бр. 102 от 23 Декември 2022 г.).

**§ 3.**  До одобряване на формата на записа в цифров вид по чл. 12, т. 5 от ЗКИР специализираните карти в цифров вид се създават, съгласно формáта, одобрен от изпълнителния директор на АГКК.

**§ 4.** Указните размери за условните знаци в Приложение 1 са в дименсия милиметри.

**§ 5.** Указания по прилагането на наредбата дават министърът на енергетиката и министърът на регионалното развитие и благоустройство.

**§ 6.** Наредбата се издава на основание чл. 32, ал. 3 от Закона за кадастъра и имотния регистър.